Metropolisielid gevonnis oor eksmeisie se moord(Argieffoto: Marcus Trapp/pixabay) Ndumiso Simiso Khumalo (31), ŉ metropolisiekonstabel in Durban, is Donderdag in die Durbanse hooggeregshof 20 jaar tronkstraf opgelê vir die moord op sy eksmeisie, Zinhle Muthwa. Die paartjie was in ŉ verhouding, maar hul paaie het in 2019 geskei toe hy haar daarvan beskuldig het dat sy nie lojaal was nie, het Natasha Ramkisson-Kara, woordvoerder van die Nasionale Vervolgingsgesag (NVG), in ŉ verklaring gesê. “Hy het later ook ŉ onderonsie met haar gehad oor een van haar mansvriende. Hy het in dié stadium besluit om haar dood te maak en ŉ plan beraam.” Khumalo het in Desember 2019 ŉ motor gehuur en het, gewapen met sy dienspistool, na Muthwa se huis in Pinetown gery. “Hy het haar oortuig om saam met hom te ry onder voorwendsel dat hy drank wil gaan koop. Hy het haar iewers deur loop van die aand doodgeskiet,” het Ramkisson-Kara bygevoeg. “Hy het na ŉ afgeleë gebied naby Umbumbulu gery en haar liggaam daar gelos.” Senior staatsaanklaer Denardo Macdonald het in die hof gesê ballistiese toetse wys dat die koeël, wat uit Muthwa se liggaam verwyder is, dieselfde is as koeëls van Khumalo se dienspistool. Kringtelevisiemateriaal en verdere bewyse het ook gewys dat die motor wat tydens die misdaad gebruik is, die een is wat Khumalo gehuur het. Adv. Macdonald het ook getuienis gelei van Muthwa se suster, wat aan die hof vertel het watter impak haar sussie se dood op die familie gehad het. Die staat het lewenslange tronkstraf versoek, maar die hof het hiervan afgewyk en Khumalo 20 jaar tronkstraf opgelê. Sy ouderdom en die feit dat hy nie enige vorige skuldigbevindings teen hom het nie, is as redes aangevoer vir die afwyking van vonnisoplegging.